## Rješenje kojim se društvu za upravljanje investicijskim fondovima Adriatica Capital d.o.o. za upravljanje investicijskim fondovima, Zagreb, odobrava pripajanje otvorenog investicijskog fonda s javnom

### NN 103/2008 (10.9.2008.), Rješenje kojim se društvu za upravljanje investicijskim fondovima Adriatica Capital d.o.o. za upravljanje investicijskim fondovima, Zagreb, odobrava pripajanje otvorenog investicijskog fonda s javnom

# HRVATSKA AGENCIJA ZA NADZOR FINANCIJSKIH USLUGA

**3146**

Na temelju odredbi članka 15. točka 4. alineja 1. i članka 8. stavak 1. Zakona o
Hrvatskoj agenciji za nadzor financijskih usluga (»Narodne novine«, broj 140/05)
i članka 181. stavak 1. Zakona o investicijskim fondovima (»Narodne novine«,
broj 150/05), Uprava Hrvatska agencija za nadzor financijskih usluga, na zahtjev
društva za upravljanje investicijskim fondovima Adriatica Capital d.o.o, Zagreb,
Basaričekova 22, u predmetu pripajanja otvorenog investicijskog fonda s javnom
ponudom AC Balkan otvorenom investicijskom fondu s javnom ponudom AC Rusija, na
sjednici održanoj 4. rujna 2008. godine donosi

## RJEŠENJE

1. Društvu za upravljanje investicijskim fondovima Adriatica
Capital d.o.o. za upravljanje investicijskim fondovima, Zagreb, Basaričekova 22,
odobrava se pripajanje otvorenog investicijskog fonda s javnom ponudom AC Balkan
otvorenom investicijskom fondu s javnom ponudom AC Rusija.
2. Ovo rješenje objavit će se u »Narodnim novinama«.

```
Obrazloženje
```

Društvo za upravljanje investicijskim fondovima Adriatica Capital d.o.o. za
upravljanje investicijskim fondovima, Zagreb, Basaričekova 22 (dalje: Društvo),
podnijelo je 16. srpnja 2008. zahtjev za izdavanjem suglasnosti pripajanja
otvorenog investicijskog fonda s javnom ponudom AC Balkan (dalje: AC Balkan)
otvorenom investicijskom fondu s javnom ponudom AC Rusija (dalje: AC Rusija)
sukladno odredbama članka 3. stavka 4. Pravilnika o postupku, uvjetima i načinu
pripajanja otvorenih investicijskih fondova (»Narodne novine« br. 139/06 ,
dalje: Pravilnik).
Uz zahtjev je bila dostavljena sva dokumentacija sukladno odredbama članka 3.
stavka 5. Pravilnika i to kako slijedi:
1. Odluka Društva o pripajanju AC Balkan fonda fondu AC Rusija,
2. Ugovor o pripajanju fonda AC Balkan fondu AC Rusija,
3. Godišnja financijska izvješća i izvješća o stanju Društva za posljednju
poslovnu godinu,te financijska izvješća sa stanjem na 30. 6. 2008.,
4. Potvrdu da Društvo zadovoljava odredbe iz čl. 22. Zakona o investicijskim
fondovima u iznosu temeljnog kapitala društva za upravljanje,
5. Godišnje financijsko izvješće i izvješće o stanju Fonda AC Balkan, te stanje
imovine fonda na 30. 6. 2008.,
6. Godišnje financijsko izvješće i izvješće o stanju fonda AC Rusija, te stanje
imovine fonda na 30. 6. 2008.,
7. Popis povezanih osoba Društva,
8. Elaborat o pripajanju AC Balkan otvorenog investicijskog fonda s javnom
ponudom, otvorenom investicijskom fondu s javnom ponudom AC Rusija.
Fond preuzimatelj u postupku pripajanja bit će AC Rusija. Rad fonda AC Rusija
odobren je Rješenjem Hrvatske agencije za nadzor financijskih usluga klasa: UP/I-450-08/06-20/30,
urbroj: 326-113-07-8 od 15. veljače 2007. Fond je osnovan na neodređeno vrijeme.
Pripojeni fond u postupku pripajanja bit će AC Balkan. Rad fonda AC Balkan
odobren je Rješenjem Hrvatske agencije za nadzor financijskih usluga klasa: UP/I-451-04/07-06/19,
urbroj: 326-113-07-6 od 20. rujna 2007. Fond je osnovan na neodređeno vrijeme
Nakon ispravka dostavljene dokumentacije koja je u Hrvatsku agenciju za nadzor
financijskih usluga dostavljena 14. kolovoza 2008. te izvršenog pregleda
dokumentacije u kojem su u elaboratu o pripajanju navedeni razlozi iz članka 93.
Zakona o investicijskim fondovima, zbog čega se pristupilo pripajanju fonda AC
Balkan fondu AC Rusija utvrđeno je da provođenjem pripajanja ne umanjuju prava
udjeličara oba otvorena investicijska fonda s javnom ponudom. Sukladno čl. 2.
st. 6. Pravilnika, Društvo imateljima udjela u fondu AC Balkan neće se
obračunati i naplatiti ulaznu ili izlaznu naknadu.
Također je utvrđeno da je Društvo po donošenju odluke o pripajanju javnim
pozivom obavijestilo imatelje udjela u Fondu AC Balkan o namjeri pripajanja AC
Balkana AC Rusiji što je sukladno odredbi članka 4. stavka 5. Pravilnika. Tekst
je objavljen 25. srpnja 2008. u oglasnom dijelu »Narodnih novina« broj 87.
Na temelju uvida u navedenu dokumentaciju i postupka koji je prethodio zahtjevu
Društva a koji je bio u skladu s odredbama Pravilnika, Uprava Hrvatske agencije
za nadzor financijskih usluga donijela je na svojoj sjednici odluku kako je
navedeno u točki 1. izreke rješenja.
Sukladno odredbi članka 8. stavka 3. Zakona o Hrvatskoj agenciji za nadzor
financijskih usluga, ovo rješenje objavit će se u »Narodnim novinama«.

UPUTA O PRAVNOM LIJEKU

Protiv ovog rješenja žalba nije dopuštena, ali se protiv istog može pokrenuti
upravni spor podnošenjem tužbe Upravnom sudu Republike Hrvatske u roku od 30
dana od dana primitka ovog rješenja.

Klasa: UP/I-451-04/08-06/18
Urbroj: 326-113-08-6
Zagreb, 4. rujan 2008.

Predsjednik Uprave
**Ante Samodol**, v. r.

Rješenje, NN 103/2008-3146
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)